BESLUTNING(1)

om WTO's årtusind-forhandlingsrunde med særlig henvisning til AVS-sukker

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

A. der minder om Marrakesh-aftalen om oprettelse af Verdenshandelsorganisationen, navnlig præamblet, hvori aftalens parter blandt andet erkender, at deres forbindelser på det handelsmæssige område og deres økonomiske bestræbelser skal have til formål at højne levestandarden etc. i overensstemmelse med målsætningen om bæredygtig udvikling samtidig med, at det tilstræbes at beskytte og bevare miljøet,

B. der minder om, at parterne også vedtog, at der var behov for positive bestræbelser, der skulle udformes således, at udviklingslandene og specielt de mindst udviklede af dem, sikres en andel af væksten i den internationale handel, der står i forhold til deres behov for økonomisk udvikling,

C. der henviser til, at der under den kommende revision er sandsynlighed for, at der vil blive foretaget ændringer i aftalerne om landbrug og om statsstøtte og udligningsforanstaltninger, som kan få konsekvenser for præferencehandelen med sukker,

D. der minder om sin beslutning om sukker, der blev vedtaget på den 26. samling, som blev afholdt i Port Louis (Mauritius) den 20. - 23. april 1998,

E. der minder om den beslutning om sukker, som AVS-Ministerrådet vedtog på den 68. samling i Bruxelles (Belgien) den 28. - 29. september 1998,

F. der henviser til, at AVS-protokollen om sukker er en integrerende del af EU-ordningen og at EU inden for rammerne af WTO har indgået forpligtelser, som omfatter AVS-mængderne,

G. der konstaterer, at de sukkerproducerende AVS-stater med få undtagelser er nettoimportører af levnedsmidler, udviklingslande og indlandsstater eller østater med særlige økonomiske og sociale problemer, hvis socioøkonomiske udvikling er afhængig af indtægterne fra sukker,

H. der også konstaterer, at AVS-landene har anvendt indtjeningerne fra eksporten til EU til rationaliseringsprogrammer, der skal forbedre effektiviteten, øge produktiviteten, optimere brugen af biprodukter og generelt øge deres konkurrenceevne,

I. der erkender, at sukkkerindustrien har mange facetter, som er af betydning for AVS-leverandørstaterne, at den indtjener udenlandsk valuta og skaber stor beskæftigelse, og at den bidrager til miljøbeskyttelse og udvikling af landområder,

J. der endnu en gang bekræfter, at AVS-leverandørstaterne har forpligtet sig til at rationalisere deres industrier, så de bliver globalt konkurrencedygtige, men som erkender, at der er behov for at sikre, at der fuldt ud tages hensyn til udviklingslandenes særlige situation i globaliseringsprocessen,

1. opfordrer Den Europæiske Union til:

i. at påse, at de garantier, der er indeholdt i AVS/EU-sukkerprotokollen, ikke påvirkes negativt af årtusind-forhandlingsrunden,

ii. at sikre, at WTO-forpligtelsen til at sikre, at udviklingslandenes andel af væksten i den internationale handel er i overensstemmelse med deres behov for økonomisk udvikling, fuldt ud opfyldes, og at sukkerprotokollens garantier ikke undermineres af ubehersket handelsliberalisering;

iii. at sikre, at der gøres enhver tænkelig indsats for at forsvare og opretholde præferencehandelsaftalen og dermed opfylde sukkerprotokollens forpligtelse over for AVS;

iv. at anerkende den rolle, som AVS- landenes sukkerindustri spiller for EU's raffineringsindustri, og erkende de gensidige fordele, som alle berørte parter har af præferencehandelen i henhold til protokollen og den særlige præferenceaftale for sukker;

v. at anerkende AVS-staternes rationaliseringsbestræbelser, som det påpeges i det årlige memorandum om de økonomiske faktorer, og sikre, at den pris, der tilbydes for AVS-sukker, tager behørigt hensyn til alle relevante faktorer, og at den bidrager positivt til AVS-industriernes levedygtighed;

vi. at anerkende AVS-sukkerindustriernes mange facetter, navnlig deres bidrag til miljøbeskyttelse, udvikling af landområder, beskæftigelse, indtjening af udenlandsk valuta og den generelle socioøkonomiske udvikling i AVS-leverandørstaterne;

2. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).